ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Φεβρουαρίου 2008 για την τροποποίηση της απόφασης 2004/432/ΕΚ σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου [κοινοποιηθείσα υπό τον αριθμό Ε(2008) 421] (Κείμενο που παρουσιάζει ενδιαφέρον για τον ΕΟΧ) (2008/105/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο και το άρθρο 29 παράγραφος 2, Εκτιμώντας τα ακόλουθα: (1) Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Σύμφωνα με την οδηγία 96/23/ΕΚ, η εγγραφή και η παραμονή στους καταλόγους τρίτων χωρών από τις οποίες τα κράτη μέλη επιτρέπεται να εισάγουν ζώα και πρωτογενή προϊόντα ζωικής προέλευσης που καλύπτονται από αυτή την οδηγία, εξαρτώνται από την υποβολή, από τις ενδιαφερόμενες τρίτες χώρες, σχεδίου που παραθέτει τις εγγυήσεις τις οποίες προσφέρουν όσον αφορά την επιτήρηση των ομάδων καταλοίπων και ουσιών που αναφέρονται στην εν λόγω οδηγία. (2) Η απόφαση 2004/432/ΕΚ της Επιτροπής, της 29ης Απριλίου 2004, σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου (2), παραθέτει τις τρίτες χώρες που έχουν υποβάλει σχέδιο επιτήρησης καταλοίπων, στο οποίο αναφέρονται οι εγγυήσεις τις οποίες παρέχουν σύμφωνα με τις απαιτήσεις της εν λόγω οδηγίας. (3) Η Λευκορωσία, ο Καναδάς, οι νήσοι Φώκλαντ, ο Μαυρίκιος και η Ελβετία έχουν υποβάλει στην Επιτροπή σχέδια επιτήρησης καταλοίπων για ζώα και προϊόντα ζωικής προέλευσης που δεν περιλαμβάνονται επί του παρόντος στο παράρτημα της απόφασης 2004/432/ΕΚ. Η αξιολόγηση των εν λόγω σχεδίων και οι πρόσθετες πληροφορίες που έλαβε η Επιτροπή παρέχουν επαρκείς εγγυήσεις για την επιτήρηση καταλοίπων στις εν λόγω τρίτες χώρες για τα συγκεκριμένα ζώα και προϊόντα. Ως εκ τούτου, τα σχετικά ζώα και προϊόντα ζωικής προέλευσης πρέπει να περιλαμβάνονται, για τις εν λόγω τρίτες χώρες, στον κατάλογο του παραρτήματος της εν λόγω απόφασης. (4) Επιπλέον, η Ελβετία έχει υποβάλει στην Επιτροπή σχέδιο επιτήρησης καταλοίπων για το μέλι, για το οποίο εφαρμόζεται επί του παρόντος περιορισμός «Τρίτες χώρες που χρησιμοποιούν μόνο πρωτογενή προϊόντα από άλλες εγκεκριμένες τρίτες χώρες για την παρασκευή τροφίμων». Η αξιολόγηση του εν λόγω σχεδίου και οι πρόσθετες πληροφορίες τις οποίες έλαβε η Επιτροπή παρέχουν επαρκείς εγγυήσεις για την άρση αυτού του περιορισμού. Συνεπώς, η υποσημείωση που προβλέπει αυτό τον περιορισμό πρέπει να διαγραφεί από το παράρτημα της απόφασης 2004/432/ΕΚ. (5) Η Αιθιοπία, η Ισλαμική Δημοκρατία του Ιράν και το Σουρινάμ έχουν υποβάλει στην Επιτροπή σχέδια επιτήρησης καταλοίπων για ορισμένα ζώα και προϊόντα ζωικής προέλευσης. Η αξιολόγηση των εν λόγω σχεδίων και οι πρόσθετες πληροφορίες που έλαβε η Επιτροπή παρέχουν επαρκείς εγγυήσεις για την επιτήρηση καταλοίπων στις εν λόγω τρίτες χώρες για τα συγκεκριμένα ζώα και προϊόντα. Ως εκ τούτου, τα σχετικά ζώα και προϊόντα ζωικής προέλευσης πρέπει να περιλαμβάνονται, για την Αιθιοπία, την Ισλαμική Δημοκρατία του Ιράν και το Σουρινάμ, στον κατάλογο του παραρτήματος της απόφασης 2004/432/ΕΚ. (6) Η Μπελίζ, η Κολομβία, η Κένυα, το Ομάν και η Ζιμπάμπουε, οι οποίες επί του παρόντος περιλαμβάνονται, για ορισμένα ζώα ή προϊόντα ζωικής προέλευσης, στο παράρτημα της απόφασης 2004/432/ΕΚ, δεν έχουν υποβάλει στην Επιτροπή τα απαιτούμενα σχέδια επιτήρησης καταλοίπων για ορισμένα από τα εν λόγω ζώα και προϊόντα ζωικής προέλευσης. Ως εκ τούτου, οι εγγραφές που αφορούν τα σχετικά ζώα και προϊόντα ζωικής προέλευσης πρέπει να διαγραφούν, για τις ανωτέρω τρίτες χώρες, από τον κατάλογο του παραρτήματος της εν λόγω απόφασης. Οι οικείες τρίτες χώρες έχουν ενημερωθεί σχετικά. (7) Η Ερυθραία, το Ισραήλ και η Τυνησία, οι οποίες επί του παρόντος περιλαμβάνονται, για ορισμένα ζώα ή προϊόντα ζωικής προέλευσης, στο παράρτημα της απόφασης 2004/432/ΕΚ, δεν έχουν υποβάλει στην Επιτροπή τα απαιτούμενα σχέδια επιτήρησης καταλοίπων για ορισμένα από τα εν λόγω ζώα και προϊόντα ζωικής προέλευσης, επειδή δεν υπάρχουν επί του παρόντος εξαγωγές τέτοιων ζώων ή προϊόντων ζωικής προέλευσης από τις εν λόγω τρίτες χώρες στην Κοινότητα. Ως εκ τούτου, οι εγγραφές που αφορούν τα σχετικά ζώα και προϊόντα ζωικής προέλευσης πρέπει να διαγραφούν, για τις εν λόγω τρίτες χώρες, από τον κατάλογο του παραρτήματος της απόφασης 2004/432/ΕΚ. Οι οικείες τρίτες χώρες έχουν ενημερωθεί σχετικά. (8) Η Ουκρανία, η οποία επί του παρόντος περιλαμβάνεται για τα ιπποειδή -με τον περιορισμό «Εξαγωγές ζώντων ιπποειδών προς σφαγή (ζώα που προορίζονται αποκλειστικά για την παρασκευή τροφίμων)»- στον κατάλογο του παραρτήματος της απόφασης 2004/432/ΕΚ, δεν έχει υποβάλει στην Επιτροπή το απαιτούμενο σχέδιο επιτήρησης καταλοίπων. Επιπλέον, μια επιθεώρηση του γραφείου τροφίμων και κτηνιατρικών θεμάτων αποκάλυψε σοβαρές ελλείψεις όσον αφορά τον έλεγχο των ζώντων ιπποειδών στην εν λόγω τρίτη χώρα. Συνεπώς, η σχετική εγγραφή για την Ουκρανία πρέπει να διαγραφεί από τον κατάλογο του παραρτήματος αυτής της απόφασης. Οι αρχές της εν λόγω τρίτης χώρας έχουν ενημερωθεί σχετικά. (9) Η Νότια Αφρική, η οποία περιλαμβάνεται επί του παρόντος στο παράρτημα της απόφασης 2004/432/ΕΚ όσον αφορά διάφορα ζώα ή προϊόντα ζωικής προέλευσης, έχει υποβάλει στην Επιτροπή τα απαιτούμενα σχέδια επιτήρησης καταλοίπων για τα εν λόγω ζώα και προϊόντα ζωικής προέλευσης. Εντούτοις, μια επιθεώρηση του γραφείου τροφίμων και κτηνιατρικών θεμάτων αποκάλυψε σοβαρές ελλείψεις όσον αφορά την εφαρμογή του σχεδίου επιτήρησης καταλοίπων για ορισμένα από τα ζώα ή προϊόντα ζωικής προέλευσης που αναφέρονται στα σχέδια. Σ’ αυτή τη βάση, η Νότια Αφρική ζήτησε να διαγραφούν από τον κατάλογο του παραρτήματος της εν λόγω απόφασης οι εγγραφές για όλα τα ζώα και τα προϊόντα ζωικής προέλευσης, με εξαίρεση τα άγρια και τα εκτρεφόμενα θηράματα, συμπεριλαμβανομένων των στρουθοκαμήλων. Γι’ αυτά τα ζώα και προϊόντα ζωικής προέλευσης ελήφθησαν ουσιαστικές εγγυήσεις. (10) Πρέπει να προβλεφθεί μεταβατική περίοδος για την κάλυψη φορτίων ζώων και προϊόντων ζωικής προέλευσης που προέρχονται από την Μπελίζ, την Κολομβία, την Ερυθραία, το Ισραήλ, την Κένυα, το Ομάν, την Τυνησία, την Ουκρανία, τη Νότια Αφρική και τη Ζιμπάμπουε και που αποστέλλονται από τις εν λόγω τρίτες χώρες προς την Κοινότητα πριν από την ημερομηνία εφαρμογής της παρούσας απόφασης, ώστε να καλυφθεί το χρονικό διάστημα που απαιτείται για την άφιξή τους στην Κοινότητα και να αποφευχθεί οιαδήποτε διαταραχή στο εμπόριο. (11) Συνεπώς, η απόφαση 2004/432/ΕΚ πρέπει να τροποποιηθεί ανάλογα. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2004/432/ΕΚ αντικαθίσταται από το παράρτημα της παρούσας απόφασης. Άρθρο 2 Οι τροποποιήσεις που επιφέρει η παρούσα απόφαση στον κατάλογο που περιλαμβάνεται στο παράρτημα της απόφασης 2004/432/ΕΚ δεν εφαρμόζονται στα φορτία ζώων και προϊόντων ζωικής προέλευσης που προέρχονται από την Μπελίζ, την Κολομβία, την Ερυθραία, το Ισραήλ, την Κένυα, το Ομάν, την Τυνησία, την Ουκρανία, τη Νότια Αφρική και τη Ζιμπάμπουε, αν ο εισαγωγέας των εν λόγω ζώων και προϊόντων μπορεί να αποδείξει ότι είχαν αποσταλεί από την οικεία τρίτη χώρα και βρίσκονταν ήδη καθ’ οδόν προς την Κοινότητα πριν από την ημερομηνία εφαρμογής της παρούσας απόφασης. Άρθρο 3 Η παρούσα απόφαση εφαρμόζεται από την 1η Μαρτίου 2008. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 11 Φεβρουαρίου 2008.

[Source: multi_eurlex | Tokens: 7037]